Tanskan naisten jalkapallomaajoukkue

Tanskan naisten jalkapallomaajoukkue edustaa Tanskaa naisten jalkapallon kansainvälisissä otteluissa. Sen paras saavutus on hopeamitali EM-kilpailuissa 2017. MM-kilpailuissa joukkue on yltänyt parhaimmillaan puolivälieriin. Olympialaisiin se on osallistunut kerran.

 MM-kilpailut ja olympialaiset 

Tanskan naismaajoukkue on selviytynyt MM-kisoihin viisi kertaa. Kiinan 1991 ja Ruotsin 1995 kisoissa se putosi puolivälierissä ja Yhdysvaltain 1999 kisoissa jo alkulohkossa.

Tanska selviytyi Kiinan MM-kisoihin 2007 voitettuaan karsintalohkonsa viimeisessä ottelussa Suomen 1–0 Maiken Papen tekemällä maalilla. Lopputurnauksessa Tanska hävisi alkulohkossaan Kiinalle 2–3, voitti Uuden-Seelannin 2–0 ja hävisi Brasilialle 0–1. Se sijoittui alkulohkossa kolmanneksi eikä selviytynyt puolivälieriin. Joukkuetta valmensi Kenneth Heiner-Møller, jonka epäurheilijamaisuudesta saaman toimitsijakiellon aikana joukkuetta johti kahdessa viimeisessä ottelussa Per Nielsen. Joukkueen maalintekijät olivat Cathrine Paaske Sørensen (2 maalia), Anne Dot Eggers Nielsen (1 maali) ja kapteeni Katrine Pedersen (1 maali).

MM-kilpailuissa 2023 Tanska voitti alkulohkossaan Kiinan 1–0 ja Haitin 2–0 sekä hävisi Englannille 0–1. Tanska selviytyi lohkokakkosena neljännesvälieriin, joissa se hävisi Australialle 0–2.

Olympiakisojen jalkapalloturnauksessa Tanskan naiset olivat mukana Atlantassa 1996 mutta jäivät alkulohkossaan viimeiseksi.

 EM-kilpailut 

EM-kilpailuissa Tanska on parhaimmillaan yltänyt hopealle. Vuonna 1984 se hävisi välierissä Englannille. Kotikisoissaan 1991 se hävisi välierissä rangaistuspotkukilpailun jälkeen Norjalle mutta voitti pronssiottelussa Italian jatkoajan jälkeen 2–1. Kaksi vuotta myöhemmin Italiassa pelatussa lopputurnauksessa Tanska hävisi välierissä Norjalle 1–0 mutta voitti pronssiottelussa Saksan 3–1. Vuonna 2001 Tanska hävisi EM-kisojen välierissä Ruotsille 1–0. Viidennen kerran Tanska selviytyi EM-kisojen välieriin vuonna 2013. Tuolloin se pelasi alkulohkossa sekä Ruotsia että Suomea vastaan tasapelin 1–1 ja hävisi Italialle 2–1 mutta pääsi lohkokolmosena puolivälieriin arvonnan kautta. Puolivälierissä se voitti rangaistuspotkukilpailussa alkulohkonsa voittaneen Ranskan mutta hävisi välierissä Norjalle samoin lukemin (varsinainen peliaika 1–1, rangaistuspotkut 4–2). EM-kilpailuissa 2017 Tanska selviytyi ensi kertaa loppuotteluun, jossa se hävisi Alankomaille 4–2. Jo alkulohkossa Tanska hävisi Alankomaille 0–1 mutta voitti samoin lukemin Belgian ja Norjan. Puolivälierissä Tanska voitti mestarisuosikki Saksan 2–1 ja välierissä Itävallan rangaistuspotkukilpailussa.

Vuoden 2009 EM-kilpailuissa Tanska hävisi alkulohkossaan Suomelle maalein 0–1, voitti Ukrainan 2–1 ja hävisi Alankomaille 1–2. Tanska sijoittui alkulohkossaan kolmanneksi eikä selviytynyt puolivälieriin. Vuoden 2022 EM-kilpailuissa Tanska hävisi alkulohkossaan Saksalle maalein 0–4, voitti Suomen 1–0 ja hävisi Espanjalle 0–1. Tanska sijoittui alkulohkossaan kolmanneksi eikä selviytynyt puolivälieriin.

 Tilastokärjet 

Eniten maaotteluita pelanneet tanskalaiset naispelaajat kesäkuun 2025 loppuun mennessä ovat Katrine S. Pedersen (210 ottelua vuosina 1994–2013), Sanne Troelsgaard (195 ottelua vuodesta 2008), Katrine Vejsgaard Veje (168 ottelua vuodesta 2009), Pernille Harder (162 ottelua vuodesta 2009), Johanna Rasmussen (153 ottelua vuosina 2002–2018), Merete Pedersen (136 ottelua vuosina 1993–2009), Theresa Eslund (133 ottelua vuosina 2008–2020) ja Line Røddik Hansen (132 ottelua vuosina 2006–2017). Maajoukkueen kaikkien aikojen parhaat maalintekijät ovat Pernille Harder (78 maalia vuodesta 2009), Merete Pedersen (65 maalia vuosina 1993–2009), Sanne Troelsgaard (57 maalia vuodesta 2008), Gitte Krogh (46 maalia vuosina 1994–2001), Johanna Rasmussen (41 maalia vuosina 2002–2018), Helle Jensen (38 maalia vuosina 1987–1996), Nadia Nadim (38 maalia vuodesta 2009) ja Cathrine Paaske Sørensen (36 maalia vuosina 2000–2010).

 Lähteet 

Luokka:Naisten jalkapallomaajoukkueet
Luokka:Tanskan jalkapallo